MEGĦLUBA MINN TIM LI GĦADU TIELA' Għalkemm ħafna mis-segwaċi tal-futbol kienu tal-fehma li dan jista' jkun l-istaġun għal-Liverpool wara r-rebħa stupenda barra minn darhom kontra Arsenal fl-ewwel logħba tal-Kampjonat Ingliż, ilbieraħ sfaw megħluba 2-0 minn Burnley barra minn darhom u mingħajr ma offrew l-ebda sfida denja. Mat-tokk tat-2 minuta t-tim ta' Burnley mar fil-vantaġġ meta l-ballun waqa' f'saqajn Sam Vokes li b'xutt b'saħħtu minn barra l-kaxxa l-kbira għeleb lil Simon Mignolet, fost id-dellirju ta' ferħ tas-sapporters tagħhom. Minkejja li Liverpool ippressaw għall-gowl tad-draw, kienu Burnley li reġgħu marru fil-vantaġġ. Din id-darba kien Andre Gray li fid-debutt tiegħu ma' dan it-tim, irċieva ballun mingħand Steve Defour, li b'xutt għar-rokna tax-xibka tefa' lit-tim tiegħu tnejn minn fuq qabel intemmet l-ewwel taqsima. Minkejja li fit-tieni taqsima, it-tim li lagħab f'daru naqqas ir-ritmu, xorta waħda għaraf jikkontrolla l-vantaġġ tiegħu sew u għelbu kull mewġa li Liverpool tefgħu għalihom. Dan żgur huwa riżultati diżappuntanti għal Jurgen Klopp li jista' jservih ta' tbeżbiża għax litteralment it-tim ta' Burnley ma seraq xejn. DOPPJETTA KULL WIEĦED Fl-ewwel logħba li kien hemm ilbieraħ fil-Kampjonat Ingliż kmieni wara nofsinhar, it-tim ta' Manchester City għeleb lil dak ta' Stoke barra minn daru bl-iskor ta' 4-1. Reġa' kien is-solitu attakkant Arġentin Sergio Aguero, li wara l-hatrick fost il-ġimgħa kontra Steaua Bucharest fiċ-Champions League, skurja tnejn oħra biex issa skurja 5 gowls f'temp ta' żewġ logħbiet. L-ewwel gowl wasal wara foul minn Ryan Shawcross fuq Nicolas Otamendi li rriżulta f'penalty. Wara li fost il-ġimgħa falla tnejn kontra t-tim Rumen, Aguero poġġa lit-tim tiegħu fil-vantaġġ mill-ħdax-il metru. Ftit minuti wara wasal it-tieni gowl tal-Arġentin, meta minn free-kick ta' Kevin de Bruyne, il-ballun spiċċa fix-xibka b'daqqa ta' ras ta' dan il-plejer. Madankollu, hekk kif bdiet it-tieni taqsima, Stoke ngħataw penalty għall-foul ta' Raheem Sterling u li minnu, l-eks-Barċellona Bojan Krkic, naqqas il-marġni. Is-sostitut Nolito aċċerta r-rebħa erba' minuti mit-tmiem wara pass ta' Kelechi Iheanacho tefa' l-ballun f'lasti vojta u żied ieħor simili fil-ħin miżjud. IDAWRU TELFA F'REBĦA BARRA MINN DARHOM Logħba oħra missielta kienet dik bejn it-tim ta' Watford u dak ta' Chelsea, fejn dan tal-aħħar irnexxielu jdawwar telfa f'rebħa, għal darb'oħra, fl-aħħar minuti tal-partita u bis-saħħa tal-istess plejer li għamel l-istess fl-ewwel partita; Diego Costa. Kienu proprju Watford li marru fil-vantaġġ kmieni fit-tieni taqsima meta Etienne Capoue, wara li rċieva l-ballun, fajjar xutt b'saħħtu lejn il-lasti u li għalih Thibaut Courtois ma kellux risposta. Fit-80 minuta Chelsea bdew ir-rimonta hekk kif il-plejer il-ġdid tagħhom Michy Batshuayi, wara x-xutt ta' Eden Hazard, il-ballun spiċċa f'saqajh li minn qagħda komda ma żbaljax u għamel l-iskor 1-1. Fis-87 minuta wasal il-gowl tar-rebħa meta kien l-attakkant kontroversjali Spanjol Diego Costa li wara pass tajjeb ma kellux diffikultà li jitfa' wara l-gowler Heurelho Gomes. Minkejja li skurja dan il-gowl tar-rebħa, Costa seta' faċilment irċieva t-tieni karta s-safra wara li għamel simulation. Rebħa dejjem tibqa' rebħa, tiġi kif tiġi, imma Antonio Conte jaf li diffiċli jibqa' jirbaħ il-logħob fl-aħħar minuti fil-Kampjont Ingliż u għalhekk irid jagħmel xi ħaġa biex jindirizza din is-sitwazzjoni. DEĊIŻIVI FL-AĦĦAR MINUTI TAL-LOGĦBA F'wieħed mill-ħafna derbies li toffri l-belt kapitali Ingliża ta' Londra, bil-bieraħ ikun wieħed minnhom, it-tim ta' Tottenham għeleb lill-ġirien Crystal Palace bl-iskor minimu ta' 1-0, biex b'hekk waslet ukoLl l-ewwel rebħa għal Tottenham dan l-istaġun. It-tim ta' Mauricio Pocchettino kiseb din ir-rebħa permezz tal-akkwist il-ġdid tagħhom Victor Wanyama, li wkoll fid-debutt f'White Hart Lane ħalla impatt tajjeb. Wanyama kkonkluda fix-xibka wara l-flick bir-ras ta' Harry Kane fit-82 minuta wara li t-tim ta' Tottenham falla ħafna ċansijiet matul il-partita. Vincent Janssen, li wkoll kien qed jagħmel id-debutt tiegħu f'White Hart Lane, kellu jitfagħhom fil-vantaġġ fit-tieni taqsima meta wiċċ imb wiċċ mal-gowler Wayne Hennessey tefa' l-ballun barra. Min-naħa tagħhom, it-tim ta' Crystal Palace ddiżappuntaw mhux ftit hekk kif fallew milli joħolqu opportunitajiet denji ta' gowls. Kienu biss Jason Puncheon u Connor Wickham li resqu l-aktar viċin li jagħmlu xi tip ta' impatt għal Crystal Palace.